雙鳥詩
作者：韓愈
朝代：唐

paragraphs: 雙鳥海外來，飛飛到中州。
一鳥落城市，一鳥集巖幽。
不得相伴鳴，爾來三千秋。
兩鳥各閉口，萬象銜口頭。
春風卷地起，百鳥皆飄浮。
兩鳥忽相逢，百日鳴不休。
有耳聒皆聾，有口反自羞。
百舌舊饒聲，從此恒低頭。
得病不呻喚，泯默至死休。
雷公告天公，百物須膏油。
自從兩鳥鳴，聒亂雷聲收。
鬼神怕嘲詠，造化皆停留。
草木有微情，挑抉示九州。
蟲鼠誠微物，不堪苦誅求。
不停兩鳥鳴，百物皆生愁。
不停兩鳥鳴，自此無春秋。
不停兩鳥鳴，日月難旋輈。
不停兩鳥鳴，大法失九疇。
周公不爲公，孔丘不爲丘。
天公怪兩鳥，各捉一處囚。
百蟲與百鳥，然後鳴啾啾。
兩鳥既別處，閉聲省愆尤。
朝食千頭龍，暮食千頭牛。
朝飲河生塵，暮飲海絕流。
還當三千秋，更起鳴相酬。